text: কারী আব্দুল গণী (১৯৪৪ — ২০১৯) ছিলেন একজন বাংলাদেশি ইসলামি পন্ডিত ও কারী। তাঁকে বাংলাদেশে বিশুদ্ধ কুরআন তেলওয়াত চর্চার অন্যতম পথিকৃৎ মনে করা হয়।। তিনি বখতিয়ার পাড়া তরতীলুল কুরআন মাদ্রাসার প্রতিষ্ঠাতা, তানযীমুল কুররা বাংলাদেশের প্রতিষ্ঠাতা সভাপতি এবং আল জামিয়া আল ইসলামিয়া পটিয়ার কিরাত বিভাগীয় প্রধান ছিলেন। তিনি “বড় কারী” নামেও পরিচিত ছিলেন।
  
  জন্ম ও বংশ 
  আব্দুল গণী ১২ অক্টোবর ১৯৪৪ সালে চট্টগ্রামের আনোয়ারা থানার অন্তর্গত বখতিয়ার পাড়ার পাহাড়তলী গ্রামের এক সম্ভ্রান্ত মুসলিম পরিবারে জন্মগ্রহণ করেন ৷ তাঁর পিতা মুহাম্মদ ছেমর আলী ও মাতা হাকিমা বিবি। তার দাদার নাম ওয়াহেদ আলী।
  
  শিক্ষা 
  তিনি নিজ গ্রামে প্রাথমিক শিক্ষা অর্জন করে আল জামিয়াতুল ইসলামিয়া আজিজুল উলুম বাবুনগরে ভর্তি হন৷ এখানে মাধ্যমিক শ্রেণির পড়ালেখা শেষ করে ভর্তি হন আল জামিয়া আল ইসলামিয়া পটিয়ায়। ১৯৬৯ সালে জামিয়া পটিয়া থেকে দাওরায়ে হাদীস (মাস্টার্স) পাশ করেন ৷ তারপর পাকিস্তান গমন করে লাহোরের মারকাযী দারুত তারতীলুল কুরআন, লাহোরে তৎকালীন এশিয়ার অন্যতম প্রধান কারী শাকেরের নিকট ইলমে কিরাতে উচ্চতর জ্ঞান অর্জন করেন ৷
  
  তাসাউফ 
  তিনি জামিয়া পটিয়ার প্রতিষ্ঠাতা মুফতি আজিজুল হকের খলিফা, জামিয়া পটিয়ার প্রাক্তন সহকারী পরিচালক মাওলানা আলী আহমদ বোয়ালভীর কাছে বায়’আত গ্রহণ করেন। ১৯৯৮ সালে বোয়ালভী তাকে খেলাফত দান করেন।
  
  পেশা 
  
  পাকিস্তান থাকাকালীন তিনি আঞ্জুমানে তালীমুল কুরআনের তত্ত্বাবধানে ১৯৭২—১৯৭৪ পর্যন্ত কারী হিসেবে দায়িত্ব পালন করেছেন। দেশে প্রত্যাবর্তন করে আল জামিয়া আল ইসলামিয়া পটিয়ায় শিক্ষক হিসেবে যোগদান করেন৷ এখানে ১৯৭৫—২০০০ পর্যন্ত দীর্ঘ ২৫ বছর প্রধান কারী ছিলেন। দীর্ঘ ২২ বছর জামেয়ার মসজিদের ইমাম ও খতীব হিসেবে দীর্ঘদিন দায়িত্ব পালন করেন। ২০০৪ থেকে ২০০৯ পর্যন্ত লন্ডনের বায়তুল আযীয জামে মসজিদের খতিব ছিলেন।
  
  অবদান 
  জামিয়া পটিয়ায় থাকাকালীন তিনি নিজ জন্মভূমি বখতিয়ার পাড়ায় ১৯৭৭ সালে প্রতিষ্ঠা করেন তারতীলুল কোরআন মাদ্রাসা ৷ জামিয়া পটিয়া থেকে চলে যাওয়ার পর তিনি দীর্ঘ সময় লন্ডনে অবস্থান করেন এবং সেখান থেকে এটি পরিচালনা করতেন৷ অতঃপর দেশে এসে এর উন্নয়নে মনোনিবেশ করেন। ২০০৬ সালে কক্সবাজারে প্রতিষ্ঠা করেন দারুল কুরআন কমপ্লেক্স।
  
  মৃত্যু 
  তিনি ২৩ আগস্ট ২০১৯ সালে ৭৬ বছর বয়সে চট্টগ্রাম সিএসসিআর হাসপাতালে চিকিৎসাধীন অবস্থায় মৃত্যুবরণ করেন। শুক্রবার আসরের পর বখতিয়ার পাড়া তরতীলুল কুরআন মাদ্রাসা প্রাঙ্গনে তাঁর জানাযা অনুষ্ঠিত হয়৷ জানাযার ইমামতি করেন কাফকো মসজিদের ইমাম মাওলানা আবুল হাসান ৷ জানাযা শেষে তরতীলুল কুরআন মাদ্রাসার পার্শ্ববর্তী কবরস্থানে তাঁকে দাফন করা হয় ৷
  
  আরও দেখুন 
  
   হারুন ইসলামাবাদী
   মুফতি আজিজুল হক
   দেওবন্দি ব্যক্তিত্বের তালিকা
  
  তথ্যসূত্র
  
  বহিঃসংযোগ 
   ভিডিও — কারী আব্দুল গণীর জানাযা
  
  বিষয়শ্রেণী:সুন্নি ইসলামি আন্দোলন
  বিষয়শ্রেণী:সুন্নি ইমাম
  বিষয়শ্রেণী:১৯৪৪-এ জন্ম
  বিষয়শ্রেণী:২০১৯-এ মৃত্যু
  বিষয়শ্রেণী:দেওবন্দি ব্যক্তি
  বিষয়শ্রেণী:বাংলাদেশের ইসলামী চিন্তাবিদ
  বিষয়শ্রেণী:বাংলাদেশী কারী
  বিষয়শ্রেণী:চট্টগ্রাম জেলার ব্যক্তি
  বিষয়শ্রেণী:আল জামিয়া আল ইসলামিয়া পটিয়ার প্রাক্তন শিক্ষার্থী
  বিষয়শ্রেণী:আল জামিয়াতুল ইসলামিয়া আজিজুল উলুম বাবুনগরের প্রাক্তন শিক্ষার্থী
  বিষয়শ্রেণী:সুন্নি ইসলামের পণ্ডিত
  বিষয়শ্রেণী:হানাফি ফিকহ পণ্ডিত
  বিষয়শ্রেণী:২০শ শতাব্দীর ইসলামের মুসলিম পণ্ডিত
  বিষয়শ্রেণী:মুসলিম ধর্মতত্ত্ববিদ
  বিষয়শ্রেণী:সুফি
  বিষয়শ্রেণী:ইসলাম ধর্মীয় নেতা
title: আব্দুল গণী